Ďuriš Nicholsonová, Lucia, podpredsedníčka NR SR (2018-09-13):
Ďakujem veľmi pekne za slovo, pán predsedajúci. Budem hovoriť krátko, chcem vlastne najmä prečítať pozmeňujúci návrh, ale ešte predtým, keďže som sa nezúčastnila na poslednom sociálnom výbore, tak chcem povedať to, čo som chcela povedať tam, a síce že akokoľvek sú už nastavené vzťahy, ja musím povedať, že chválim túto novelu zákona, ktorú predkladáte, pretože si uvedomujem, že ňou opravujete to, čo sociálne inžinierstvo ministerstva práce, sociálnych vecí a rodiny pokazilo, keď do parlamentu prinieslo návrh zákona o sociálnych službách, ktorého cieľom aj medializovaným, aj teda hodne pertraktovaným bolo práve nastaviť systém jaslí ako takých. Pretože ako aj vy viete, aj my vieme, že tomu predchádzala séria stretnutí s ľuďmi, ktorí sú prevádzkovateľmi detských jaslí, a všetci unisono upozorňovali práve na chyby v tom, v tej vládnej novele zákona, ktoré sa odzrkadlia veľmi bolestivo v aplikačnej praxi, a to boli presne tie chyby, ktoré dnes vy poslaneckou novelou zákona opravujete. Takže napriek tomu, že podľa mňa máme opačné niekedy názory na svet, toto je presne ten moment podľa mňa, kedy môžeme spoločne volať po svetovom mieri a naozaj napraviť tie škody, ktoré napáchala vládna novela zákona. Škoda, podľa mňa veľká škoda, pretože aj tá debarierizácia pochovala niektoré zariadenia. Ja viem, že dnes je vytvorený fond na ministerstve, z ktorého si to môžu nechať preplácať tie, ktoré sú jestvujúce, ale to považujem za celkom nefér riešenie teda zo strany ministerstva, pretože zase ide iba od jednej skupiny obyvateľstva brať a druhej akože dáva tým umelo vytvoreným fondom, pričom keby oni neurobili pri tom nastavení v tej vládnej novele zákona tú chybu, tak k tomu vôbec nemuselo dôjsť, hej? Takže chcem povedať, že to chválim. A my máme vlastne návrh, pozmeňujúci návrh k tejto vašej novele, ktorý je miniatúrny vo vzťahu k tomu, čo tam riešite vy, a preto sme sa rozhodli k tomu pristúpiť, lebo v momente, keď sa začalo vlastne mediálne hovoriť o tej vašej novele zákona, posledná vec tam zostala visieť podľa mňa nedoriešená. A to je to, na čo aj mňa teda upozorňovalo množstvo ľudí, ktorí majú jasle alebo v nich pracujú dlhodobo, to znamená, ako verejné, tak aj neverejné, a to je ten problém, ktorý sa v tej vašej novele neobjavuje, tých 220 hodín kurzu opatrovateľského. Pretože upozornili ma na to, že dnes už v tých jasliach reálne pracujú opatrovateľky, ktoré napríklad sa starajú o tie deti 20 rokov, majú nespočetné množstvo skúseností a prakticky keby sme to nenapravili nejako, tak aj takéto opatrovateľky by museli mať povinnosť absolvovať ten 220-hodinový kurz a to, si povedzme na rovinu, je podľa mňa nezmysel. My sme sa teda s kolegyňami zamysleli a s kolegyňami a teda s tými, ktorí dnes reálne pracujú v jasliach, väčšinou to boli teda, musím povedať, opatrovateľky, a zhodli sme sa na tom, že podľa mňa by úplne stačilo dať to kritérium na úplné stredoškolské vzdelanie a na dva roky praxe. Skutočne si myslím aj ako matka, ktorá napríklad má dieťa v jasliach, že naozaj by mi nijako neprekážalo, keby sa o moje dieťa starala žena, spravidla je to teda žena, aby niektorí nemali pocit, že sme gendrovo nejako s tým nevysporiadaní, ale žena, opatrovateľka, ktorá má dva roky praxe. Naozaj by mi to nevadilo, pretože, samozrejme, sa spolieham aj na to vedenie tých jaslí, ale aj na to, že žena po dvoch rokoch, či už je sama matkou, alebo nie je matkou, pokiaľ pracuje v jasliach a má dvojročné skúsenosti s opaterou o tieto maličké deti, tak si naozaj myslím, že to je postačujúce. Preto, vlastne nebudem čítať odôvodnenie, len vám ho, len vám ho takto voľne predstavím, sme to nastavili tak, že dosiahnuté úplné stredoškolské vzdelanie a dva roky praxe. A chcela by som vás veľmi pekne poprosiť, hovorila som o tom aj s pani Bašistovou, keby ste fakt zvážili, že či to nepodporiť, lebo, hovorím, toto je jediná vec, ktorú nenapráva vaša novela a podľa mňa je potrebné to odstrániť, lebo veľké problémy to spôsobí proste pre poskytovateľov jaslí a fakt aj pre tie opatrovateľky, ktoré majú toľko skúseností, že by mohli napísať knihy a majú sa ísť učiť k niekomu, kto lektorsky im odprednáša 220 hodín. Takže, ak dovolíte; inak ešte jedna vec dôležitá, že táto zmena bola prijatá aj v prípade opatrovateliek osôb so zdravotným postihnutím, aj pri nich stačia dva roky praxe, takže je tam istá analógia a podľa mňa tam to sú ešte komplikovanejšie prípady, hej, pretože to sú ľudia s ťažkým zdravotným postihnutím, kdežto tie maličké deti prakticky všetky potrebujú tú istú obslužnú činnosť. Dobre. Teraz idem prečítať samotný pozmeňujúci a doplňujúci návrh poslankýň Národnej rady Slovenskej republiky Lucie Ďuriš Nicholsonovej, Jany Kiššovej, Natálie Blahovej, Jany Cigánikovej a Zuzany Zimenovej k návrhu poslankýň Národnej rady Slovenskej republiky Aleny Bašistovej, Jany Vaľovej a Magdalény Kuciaňovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (tlač 1028). 1. V čl. I bod 7 úvodná veta znie: „Za § 110al sa vkladajú § 110am a 110an, ktoré vrátane nadpisov znejú: 2. V čl. I bod 7 sa § 110am označuje ako § 110an a vkladá sa pred neho §110am, ktorý vrátane nadpisu znie: „§ 110am Prechodné ustanovenie k úprave účinnej od 1. novembra 2018 Na fyzickú osobu, ktorá má najmenej úplné stredné všeobecné vzdelanie alebo úplné stredné odborné vzdelanie a najmenej dva roky vykonávala opatrovanie, ktorým sa rozumie starostlivosť o dieťa do troch rokov veku alebo do šiestich rokov veku, ak je dieťaťom s nepriaznivým zdravotným stavom, pri poskytovaní sociálnej služby uvedenej v § 31, 32, 32a a 32b sa ustanovenie § 84 ods. 9 nevzťahuje.“ Ďakujem vám veľmi pekne za pozornosť aj za prípadnú podporu.